“Azərbaycan Türkiyədən sonra ən çox jurnalist həbsdə saxlayan ölkədir” [Müsahibə]
Jurnalistlərin Müdafiə Komitəsinin tədqiqatçısı Müzəffər Süleymanov Azərbaycanda jurnalistlərin üzləşdiyi problemlərdən danışıb
İyunun 22-si Azərbaycanda Milli Mətbuat Günüdür. Jurnalistlərin Müdafiə Komitəsi bu gün ölkədə mətbuat azadlığının durumunu necə qiymətləndirir? Təəssüf ki, bu gün Azərbaycanda medianın azad olduğunu deyə bilməyəcəyəm. Ölkədə Milli Mətbuat Gününün qeyd olunduğu bir vaxtda deməliyəm ki, Azərbaycan rəsmiləri jurnalistlər və mətbuat orqanları üçün liberal media iqlimi yaratmaqdansa, onlara təzyiqlər göstərir. Təəssüf ki, Azərbaycan hətta Avropa Şurasının Nazirlər Komitəsinə rotasiyalı sədrliyə başlayandan sonra belə bu əməllərini davam etdirir. Xatırlatmaq istəyirəm ki, bu, hökumətlərarası qurumdur və qurumun mandatı insan haqlarını müdafiə etməkdir. Jurnalistlərin Müdafiə Komitəsi hansı spesifik sahədən narahatdır? Ölkədə media sahəsində çox narahatedici məsələ var. Onlardan biri jurnalistlərin həbsdə olmasıdır. Bildiyimiz qədər ölkədə ən azı doqquz jurnalist həbsdədir. Bu, başlıca narahatlıqlardan biridir. Azərbaycan Avropa və Mərkəzi Asiyada Türkiyədən sonra ən çox jurnalist həbsdə saxlayan ölkədir. Jurnalistlər xuliqanlıqdan tutmuş narkotik saxlamağadək müxtəlif gülünc ittihamlarla üzləşir. Bu yolla onlar ölkədə çalışan digər jurnalistlərə də təhdid mesajı göndərirlər ki, siz korrupsiyanı araşdıra, insan haqlarının vəziyyəti barədə danışa və prezident də daxil olmaqla ölkə rəsmilərini tənqid edə bilməzsiniz. Çünki belə etsəniz həbs olunacaqsınız. Azad mətbuat probleminə görə hökumət nə dərəcədə məsuliyyət daşıyır? Konstitusiyaya görə, bütün hökumətlər ölkənin daxilində ifadə azadlığının təminatçısı olmalıdır. Və əgər siz hökumətin ən azı doqquz jurnalisti həbsdə saxladığını görürsünüzsə, bu addımlara görə kimin məsuliyyət daşıdığını aydın şəkildə müəyyən etmiş olursunuz. Ölkədə beynəlxalq media institutlarının fəaliyyətinə qadağa var. Belə bir qadağa ləğv edilsə, bu, ölkədə mətbuat azadlığının durumunun yaxşılaşmasına kömək edə bilərmi? Bəli, ancaq bu, atılmalı addımlardan yalnız biridir. Məsələ təkcə beynəlxalq media qurumlarının fəaliyyətinə icazə verilməsində deyil, çünki ölkədə qalıb orada baş verənləri çatdıranlar yerli jurnalistlərdir. Heç bir məhdudiyyət olmadan yerli medianın fəaliyyəti üçün şərait yaradılmalıdır. Yerli jurnalistlər təhdidlə üzləşməməlidirlər. Ancaq, bəli, beynəlxalq media qurumlarının ölkə daxilində yayımına icazə verilməsi vəziyyətin yaxşılaşması istiqamətində atılmalı olan vacib addımlardan biridir. Sizin təşkilatınız Azərbaycanda mətbuat azadlığının yaxşılaşması istiqamətində hansı addımlar atır? Biz jurnalistlərin həbsindən tutmuş Azərbaycan hökumətinin qəbul etdiyi son dərəcə mürtəce qanunlara qədər bütün repressiyaları sənədləşdirməkdə davam edirik. Bundan başqa biz Azərbaycan hökumətini və onların Avropa Şurasındakı həmkarlarını bu məsələlərə biganə yanaşmamağa çağırırıq. Biz həmçinin həbsdə olan jurnalistləri dəstəkləyərək rəsmiləri onları azad etməyə çağırırıq. Amerikanın Səsində 2007-ci ildən fəaliyyət göstərir. "" proqramının təsisçisi və aparıcısı, "" həftəlik televiziya proqramının baş prodüseridir. Çoxsaylı siyasi, sosial və analitik müsahibə və reportajların müəllifidir.